Túrakód: G003\_02 / Táv.: 2 / Frissítve: 2018-01-18

Túranév: Szentes / Városi séta a Kurcaparton #2

Leírás:  
2,4 km-es sétánk a Kurca belvárosi szakaszán, a víz mindkét partját bejárva, felfelé vezet.

Néhol kiépített sétányon bandukolva haladhatunk. Utunk kezdeti- és végszakaszán köztéri alkotásokban és építészeti látványosságokban gyönyörködhetünk; középső harmadán a természet kínál látnivalót a kirándulónak.

A séta indulási pontja *(úp.: 000iep)* a Dózsa-ház *(itt parkolási lehetőség is található)*.

A parkolóból a sétányon induljunk a híd felé, kellő körültekintés után keljünk át a főúton a szemben lévő emlékműhöz, mely a II. világháború áldozatainak emlékére épült *(úp.: 018emlek)*.

A hídon átsétálva, a városközpont felé eső hídfőnél áll Nepomuki Szent János szobra *(úp.: 024kozta)*, információkkal ellátva

Sétánkon érdemes a híd járdájának mindkét oldalán lelassítani egy kicsit: részben az innen nyíló panoráma, részben a járdába épített márványlapok információtartalmának megismerése miatt.

A számos látnivaló megtekintése után nekivágunk a választott útvonalnak.

A hídfőtől felfelé indulva mehetünk a sétányon *(nyomvonal ide van rögzítve)*, de balra, lejjebb, a vízhez közelebb is haladhatunk a füves területen, a mocsári ciprusok és a sövénysáv közelében. A lejtős szakasz végén *(úp.: 028elag)* nyomvonalunk letér a sétányról *(ami rövidesen kerékpárútba torkollik)*. Egyenesen, a füves partszakaszon folytatjuk utunkat.

A következő hídfő elérése után szilárd burkolaton gyalogolhatunk egyenesen tovább, de ez már közút. Erre legyünk tekintettel! A nyomvonal a diófák alatt levezet minket a füves partszakaszra és a fasor mentén kígyózik tovább. A Makai-hídnál keresztezzük a járdát *(úp.: 031elag)*, majd a víz vonalát követve, kissé járatlanabb ösvényen a következő hídig baktatunk. Csobogás jelzi a helyet *(úp.: 032kif)*, ahol a Gyógyfürdő csurgalékvize érkezik a Kurcába. A híd járdáján átkelve kerüljük meg az itt futó betonkorlátot, majd térjünk vissza a part menti gyepes sávra. *(Választhatjuk az aszfaltozott részt is, de ez esetben ismét közúton haladunk!)* Kicsit odébb *(úp.: 035)* telepített dió-, és fügefák buja sávja integet.

A gyaloghíd hídfőjét elhagyva, a kerékpárutat elérve már az aszfaltcsíkon ballagunk tovább, hacsak nem a keskeny zöld sávot választottuk közvetlenül a vízparton. A Művelődési és Ifjúsági Ház hídját elérve megtudhatjuk a járdába épített márványlapból *(úp.: 037latv)*, hogy a Janó György sétányon vagyunk. Innen - sétánk utolsó szakaszán - földes ösvényen tudunk továbbmenni. Közben elhagyjuk a helyi védettséget élvező tölgyfát *(úp.: 038latv)*, melynek körbejárásában a Sporttelep kerítése megakadályoz minket. Ám az ösvényről is jól láthatjuk terebélyességét.

Ide már közel van a Dózsa-ház, melynek parkolójából indultunk. Megpillantjuk mellette a vízen ringatózó mólót, *(úp.: 039molo)* ahol utunk végeztével megpihenhetünk. (*Legyünk figyelemmel a vízi alkalmatosság veszélyforrásaira és tartsuk be a fürdési tilalmat!)*.

Mielőtt hazaindulnánk, megtekinthetjük az épület előtti parkban található Trianon-emlékművet *(úp.: 041emlek)*.

Ha úgy érezzük, hogy maradt még lekötendő energia a gyerkőcökben, vagy szüleikben, egészítsük ki programunkat!

Átmehetünk a Széchenyi Ligetbe sétálni, vagy megtekinteni a Liget mélyén megbúvó Csallány Gábor kiállítóhely tárlatát *(úp.: 040muze)*.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*